Ε Γλύπτου

ε Γλύπτου Αστερισμός: Γλύπτης Συντεταγμένες(εποχή 2000.0):α = 1h:45m:38,8s,δ = −25°.03′.09″ Φαινόμενο μέγεθος: 5,29 Φασματικός τύπος: F2V + G9V Απόσταση από τη Γη: 91,7 ± 1 έτη φωτός Ονομασίες σε καταλόγους CD−25°704, HD 10830,HR 514, HIP 8209,SAO 167275

Ο ε (έψιλον) Γλύπτου (Epsilon Sculptoris, συντομογραφικά ε Scl) είναι ο δέκατος σε φωτεινότητα (όπως φαίνεται από τη Γη) αστέρας στον νότιο αστερισμό Γλύπτη. Είναι διπλό αστρικό σύστημα, δηλαδή δύο αστέρες που περιφέρονται γύρω από το κοινό τους κέντρο μάζας. Ως αστέρας πέμπτου μεγέθους είναι με δυσκολία ορατός με γυμνό μάτι, από σκοτεινές τοποθεσίες, στο βορειοανατολικό άκρο του αστερισμού, μόλις 2,5΄ (λεπτά της μοίρας) περίπου από το σύνορο με τον αστερισμό Κάμινο, στον οποίο και θα περάσει περί το έτος 2920 μ.Χ..Patrick Moore & Robin Rees: Patrick Moore's Data Book of Astronomy, Cambridge University Press, 2011, σελ. 296

Ο κύριος αστέρας, ο ε Γλύπτου A (ε Scl A), είναι ένας λευκός-κιτρινόλευκος νάνος της Κύριας ακολουθίας με φαινόμενο μέγεθος +5,29, ενώ σε γωνιακή απόσταση 4,6΄΄ (δευτερολέπτων της μοίρας), που αντιστοιχεί σε τουλάχιστον 125 AU, περιφέρεται ο ε Γλύπτου B, ένας κίτρινος νάνος αστέρας παρόμοιος με τον Ήλιο, με φαινόμενο μέγεθος +8,6. Οι A και B περιφέρονται γύρω από το κοινό τους κέντρο μάζας μία φορά κάθε 1.200 γήινα έτη. Vizier catalog entry

Ο ε Γλύπτου A έχει απόλυτο μέγεθος +3,05, μάζα 37% μεγαλύτερη από την ηλιακή μάζα, διάμετρο μιάμιση φορά την ηλιακή, επιφανειακή θερμοκρασία 6.809 K και πραγματική λαμπρότητα πενταπλάσια της ηλιακής.

Εκτός του διπλού συστήματος, υπάρχουν και δύο άλλοι αστέρες που φαίνονται απλώς από τη Γη να βρίσκονται πολύ κοντά και μοιράζονται το ίδιο όνομα:

 Ο ε Γλύπτου C σε γωνιακή απόσταση 15΄΄ είναι 15ου μεγέθους.
 Ο ε Γλύπτου D σε γωνιακή απόσταση 142΄΄ είναι ενδέκατου μεγέθους. Vizier catalog entry

Παραπομπές

Κατηγορία:Αστέρες κύριας ακολουθίας τύπου F
Κατηγορία:Αστέρες κύριας ακολουθίας τύπου G
Κατηγορία:Γλύπτης (αστερισμός)
Κατηγορία:Διπλοί αστέρες